Geregtigheid ná wrede plaasaanval op bejaarde egpaar | Maroela Media
Fanie en Colleen Engelbrecht.
Die moordenaars van Fanie (78) en Colleen (74) Engelbrecht, die egpaar wat op Moedersdag 2018 wreed vermoor is nadat hulle van die kerk af tuisgekom het, is Vrydag in die Pretoriase hooggeregshof lewenslange tronkstraf vir die moorde opgelê.
Julius Mapayi Goncalves (24) en Jossias Nhalungo (36), albei van Mosambiek, is in Februarie aan die moorde skuldig bevind.
Die Engelbrechts se seun, Jo-An, het op sy ouers se lyke op die plaas Welgevonden, naby Poortjie aan die Gautengse Wes-Rand, afgekom nadat hulle nie betyds vir middagete opgedaag het nie.
Fanie se keel is afgesny en Colleen is met 'n strykyster gebrand en met die strykysterkoord verwurg. Die skuldiges het met 'n tabletrekenaar, 'n selfoon, kontant en twee vuurwapens gevlug.
Die twee is lewenslank tronk toe gestuur vir elk van die moorde, is 15 jaar tronkstraf opgelê vir roof, vyf jaar elk vir die besit van 'n ongelisensieerde vuurwapen en vyf jaar elk vir die onwettige besit van ammunisie.
Nhalungo het agt jaar vir die Engelbrechts gewerk en het tydens die hofsaak aangevoer dat hy tydens die aanval in Mosambiek was. Hy het ook aangevoer die ander aanvallers het hom gedwing om R10 000 te aanvaar, maar die hof het sy getuienis verwerp.
Familielede van die Engelbrecht-egpaar tydens die hofverrigtinge. (Foto: AfriForum)
Marius Muller, nasionale operasionele koördineerder van die burgerregtegroep AfriForum, het die vonnisse verwelkom. "Ons is baie tevrede. As alle plaasmoordondersoeke op hierdie vlak gedoen word, sal dit werklik fantasties wees," het hy na afloop van die hofverrigtinge gesê.
Hy het die ondersoekbeampte, sers. Dalmain Morris en die staatsaanklaer, adv. Jennifer Cronje, vir hul uitsonderlike werk geloof. Muller het gesê daar is geen plek vir misdaad in die land nie, ongeag watter soort misdaad gepleeg word, en dat misdadigers moet weet hul dae is getel.
AfriForum se Trauma-ondersteuningseenheid het die Engelbrechts se familie deurlopend tydens die verrigtinge ondersteun. Muller het self ook getuig oor die uitwerking van misdaad soos dié op naasbestaandes en die gemeenskap het.
Regter David Makoba het die twee moordenaars se aansoek om verlof tot appèl teen hul vonnisse van die hand gewys. Die vonnisse word gelyklopend uitgedien.
Nogal jammer dit is nie aan eenlopend nie. Nou sal hulle in minder as 10 jaar op parool vrygelaat word.
Geregtigheid? Hulle sal waarskynlik na 'n dekade of selfs minder gereed wees om weer te moor. Vonnisse word gelyklopend uitgedien. Dan weer, de klerk het die moordenaar robert mcbride in 1992 vry verklaar na drie moorde wat hy gepleeg het in 1986. Wie dit geregtigheid noem verstaan nie die taal Afrikaans nie.
Lewenslank is te min vir wat hulle gedoen het
Hulle gaan oor n maand appeleer en Regter Corana gaan hulle vrylaat.
Dis tyd dat die galgtou terugkom sodat moordenaars soos die in die publiek opgehang kan word. Wreed net soos die lewens wat hul geneem het sal dan eers geregtig wees. Tronkstraf is maar net nog 'n wetenlose wat in die tronk kos en verblyf kry op ons koste